Ja, ’n ou kan nie veel slaap verwag die nag voor ’n wedloop nie. Gelukkig kon ek gisteraand alles regsit, so vanoggend was oorskietmaalvleis en koffie my ontbyt, toe moes ek ry om by die beginpunt te kom. Die kiekie wys hoe mooi Kalkbaai in die nag is.
Om 05:30 kan ‘n mens al sien, maar ’n vir ’n foto was die lig nogal laag. Die wedloop begin en eindig in Vishoek. Van hier neem jy die pad Kommetjie toe.
Dit is ’n luukse om tyd te maak vir ’n foto, maar Slangkop Vuurtoring is mos darem ’n baken, nie waar nie?
’n Aantal kilometer ná ek hierdie kiekie geneem het, was daar ’n enorme toerbus wat stadig sy pad moes oopvleg tussen die hardlopers deur. Ek wonder nogal wat die toergids vir die insittendes gesê het, maar hulle was duidelik opgemaak daarmee dat die wildlewe sommer so vroeg in die oggend, selfs buite die Kaappunt Natuurreservaat al, soveel fotogeleenthede geskep het. Afrika is mos ’n wilde plek, nie waar nie?
Die heuwel wat jy op 26 km kry is stewig genoeg om aan die wedloop ’n naam te gee. Dié foto het ek so halfpad op geneem.
Waarom so kaalpoot draf? Dit gee my die geleentheid om mense te vertel van die 144 kinders in die Durbanville Kinderhuis. Hulle is ’n inspirasie en is die ondersteuning werd. Klik hier as jy meer wil weet. Ek het ’n wonderlike werk by die ATKV en LAPA Uitgewers en hulle ondersteun my al die pad. Dit maak dit moontlik om die Durbanville Kinderhuis te ondersteun.
Die Durbanville Kinderhuis het ook ’n hardloopspan. Ek het hierdie kiekie op hulle blog gekry. Klik hier om meer uit te vind.